РЕШЕНИЕ ЗА ИЗПЪЛНЕНИЕ НА КОМИСИЯТА
от 25 ноември 2013 година
относно насоки за приложение I към Регламент (ЕО) № 1223/2009 относно козметичните продукти
(текст от значение за ЕИП)
(2013/674/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1223/2009 на Европейския парламент и на Съвета от 30 ноември 2009 г. относно козметичните продукти (1), и по-специално член 10, параграф 1, трета алинея от него,
като има предвид, че:
(1)
От съществено значение е козметичните продукти, които се предоставят на пазара на Съюза, да са безопасни за човешкото здраве, когато се използват при нормални и разумно предвидими условия на употреба. За тази цел с Регламент (ЕО) № 1223/2009 се изисква козметичните продукти да се подлагат на оценка за безопасност, за да се установи, че козметичният продукт е безопасен при посочените условия.
(2)
Операторът, определен като отговорно лице в съответствие с Регламент (ЕО) № 1223/2009, трябва да гарантира, че за всеки козметичен продукт, който предстои да бъде пуснат на пазара на Съюза, е изготвен доклад за безопасност въз основа на съответната информация и в съответствие с изискванията, определени в приложение I към Регламент (ЕО) № 1223/2009.
(3)
За да се улесни тълкуването на изискванията на приложение I към Регламент (ЕО) № 1223/2009 от всички предприятия и особено от малките и средните предприятия, в регламента се изисква Комисията да приеме съответни насоки.
(4)
С настоящото решение се определят съответни насоки за приложение I към Регламент (ЕО) № 1223/2009. Те бяха разработени със съдействието на заинтересованите страни, включително представители на малки и средни предприятия.
(5)
Насоките следва да подпомагат отговорните лица при спазването на задълженията им, предвидени в регулаторната уредба. Те обаче нямат за цел да заменят знанията и опита на квалифицирания оценител на безопасността съгласно изискването в член 10, параграф 2 от Регламент (ЕО) № 1223/2009, който следва да остане единственият специалист, на който е разрешено да извършва оценка на безопасността на козметичния продукт, както е описано в част Б от приложение I.
(6)
Мерките, предвидени в настоящото решение, са в съответствие със становището на Постоянния комитет по козметични продукти,
ПРИЕ НАСТОЯЩОТО РЕШЕНИЕ:
Член 1
Насоките, с които се дава възможност на предприятията да спазят изискванията, установени в приложение I към Регламент (ЕО) № 1223/2009 относно козметичните продукти, са посочени в приложението към настоящото решение.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Съставено в Брюксел на 25 ноември 2013 година.